Kukolstrigeto

La Kukolstrigeto (Glaucidium cuculoides, laŭ kio ankaŭ Kukoleca strigeto) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi reproduktiĝas en Sudorienta Azio kaj vivas en arbaroj kaj arbustaroj de tie ĝis norda Pakistano laŭ Himalajo. Ĝi estas malgranda strigo, 22–25 cm longa, igante ĝin unu el la pli grandaj nanaj strigoj. Ili estas ĉefe insektovoraj sed ankaŭ manĝas lacertojn, malgrandajn ronĝulojn kaj birdojn.

Aspekto
La Kukolstrigeto estas malgranda strigo, kiu estas 22–25 cm longa. La maskloj pezas 150–176 g kaj la inoj ĝis 240 g. Kiel plej multaj strigoj en la familio de strigedoj, la inoj estas kutime pli grandaj ol la maskloj. 

Ili estas malhelbrunaj aŭ olivecbrunaj kun blanka gorĝmakulo kaj estas dense striecaj. Ilia brusto kaj ventro estas blankecaj kun malhelbrunaj strioj. Ĝia vosto kaj flugiloj estas malhelbrunaj kun blankecaj strioj. Male al aliaj specioj de nanaj strigoj, ili ne havas falsajn okulojn sur la malantaŭo de sia kapo. La junuloj havas malmulte striecan bruston kaj ilia kapo estas pli ruĝecbruna. Ili aspektas similaj al la Java strigeto kaj la Koluma strigo. La Kukolstrigeto estas plejparte tagema kaj ripozas sur nudaj branĉoj por ĉasi libere dum la tuta tago. Estante pli aktivaj dumtage, ili ofte povas esti ĉikanataj de pli malgrandaj birdoj kaj restas senmove dum la ĉikanado. Simile al aliaj strigetoj, ili havas ondecan flugpadronon, serion de rapidaj flugiloj kaj poste paŭzon kun fermitaj flugiloj.

 Taksonomio 
La Kukolstrigeto (Glaucidium cuculoides) estas parto de la familio Strigidae, ankaŭ konataj kiel la veraj strigoj. Ene de la familio, ekzistas 28 genroj kun 194 specioj. La genro Glaucidium inkluzivas la nanajn strigojn kaj estas proksime parenca al la genro Athene. La genro Glaucidium inkluzivas 26 speciojn, kiel ekzemple la Kukolstrigeton. La specio unue estis priskribita en 1831 kaj nomita Noctua cuculoides antaŭ ol esti reklasifikita al la genro Glaucidium. Okaze, la nomo Taenioglaux cuculoides estis uzata sinonime al Glaucidium cuculoides kiam oni aludas al la Kukolstrigeto. Nuntempe ekzistas ok agnoskitaj subspecioj de la Kukolstrigeto, nome la jenaj:

 G. c. cuculoides (Vigors, 1830) – okcidenta, centra Himalajo
 G. c. austerum Ripley, 1948 – nordorienta Barato, Butano kaj nordokcidenta Birmo
 G. c. rufescens Baker, ECS, 1926 – nordorienta Barato, Bangladeŝo, norda Birmo kaj suda Junano (suda Ĉinio)
 G. c. whiteleyi (Blyth, 1867) – suda Ĉinio ĝis nordorienta Vjetnamio
 G. c. persimile Hartert, EJO, 1910 – Hainano (ĉe suda Ĉinio)
 G. c. delacouri Ripley, 1948 – nordorienta Laoso kaj nordokcidenta, centra Vjetnamio
 G. c. deignani Ripley, 1948 – sudorienta Tajlando, suda Vjetnamio kaj Kamboĝo
 G. c. bruegeli (Parrot, 1908) – sudorienta Birmo kaj Tajlando (escepte sudoriente)

 Habitato kaj distribuado 
Kukolstrigetoj ofte troviĝas en arbaraj vivejoj kiel ekzemple arbaroj de pinoj kaj kverkoj, subtropikaj kaj tropikaj ĉiamverdaj ĝangaloj je pli malaltaj altitudoj. Ili ankaŭ troveblas en antaŭmontoj ĝis submontaraj regionoj je 2 100 m de alteco. La plej alta registrita ekvido estis je 2 700 m en Himalajo de norda Pakistano. Ili ankaŭ foje vivas ĉirkaŭ evoluintaj areoj en ĝardenoj kaj parkoj. Ankaŭ kukolstrigetoj montris preferon por sekundaraj arbaroj ol primaraj arbaroj en partoj de sia teritorio.

Kukolstrigetoj estas vaste disvastiĝintaj en la kontinento de Sudorienta Azio. Ili troveblas en sudorienta Ĉinio, Butano, Birmo, Laoso, Vjetnamio, Tajlando, Nepalo, Bangladeŝo, nordorienta Barato kaj la antaŭmontoj de Himalajo en Pakistanon.

 Kutimaro 

 Voĉo 
La maskla kanto estas trilo  daŭranta ie ajn 5–20 sekundojn, laŭgrade fariĝante pli laŭtaj kaj pli raŭkaj notoj antaŭ ol subite ĉesi, transskribita kiel "kŭuhk kŭuhk-ke-kŭuhk kŭuhk-kekekŭurre kŭurre kŭurre-kŭurrrekŭurre kŭurrrekŭurr". Ili ankaŭ havas komunan krion, kiu estas milda "huu". Kukolstrigetoj estas plej bruemaj ĉe tagiĝo kaj kelkajn horojn post sunleviĝo, sed voĉas je ajna horo de la tago.

 Manĝado 
Ilia dieto konsistas ĉefe el insektoj, kiel skaraboj, akridoj kaj cikadoj. Ili manĝas ankaŭ lacertojn, malgrandajn ronĝulojn, kiel musojn, kaj malgrandajn birdojn. Ili ĉasas de ripozejo kaj kaptas birdojn en la aero. Oni observis ilin kaptantajn ordinarajn koturnojn (Coturnix coturnix) dumfluge, kaptante ilin el la aero se ili preterflugas.

 Reproduktado 
La reprodukta sezono de Kukolstrigetoj estas de januaro ĝis februaro en Tajlando kaj de marto ĝis junio en aliaj partoj de ilia teritorio. Ili nestas en nekovritaj arbokavaĵoj kaj malnovaj nestoj de pegoj kaj libiedoj. Ili povas uzi ankaŭ la malnovan nestokavaĵon de Hindiaj orelstrigoj (Otus lettia) kie ili kunhavas vivejon. Oni scias eĉ, ke ili mortigas pegojn aŭ libiedojn por nestotruo. Kelkaj grundaj nestoj estis observitaj en Tajlando en 2017, kiuj eble estis rezulto de manko de taŭgaj nestejoj en la areo. Reproduktiĝa paro demetas unuopan ovodemetaĵon de 3 ĝis 5 blankaj kaj rondaj ovoj en jaro. Post eloviĝo, ambaŭ gepatroj zorgas pri la idoj kaj alportas manĝaĵon al la nesto. La idoj elnestiĝas jam en aprilo en Tajlando kaj komence de julio por la plimulto de la teritorio.

 Movoj 
Kukolstrigetoj estas loĝantaj birdoj kaj ne migras longajn distancojn. Ili moviĝas loke kaj tendencas fari lokajn altecajn movojn moviĝante al pli malaltaj altitudoj ekster la reprodukta sezono.

 Rilato al homoj 
En partoj de la teritorio de la Kukolstrigeto, strigoj estas vidataj kiel malbona birdo kaj signo de malbonaj novaĵoj ĉu viditaj aŭ aŭditaj. Ĉi tiu kredo instigas homojn provi mortigi strigojn pafante ilin, ŝtelante ovojn kaj uzante pesticidojn por mortigi ilin. Ĉi tiuj birdoj jam estas minacataj de vivejodetruo pro urbigo kaj senarbarigo, do la sekvoj de ĉi tiu antaŭjuĝo nur pliigas ilian riskon kaj malinstigas lokajn konservadajn klopodojn.

 Referencoj 

 Eksteraj ligiloj 




 Birds of the world
 iNaturalist fotaro
 eBird: Kukolstrigeto

Kategorio:Strigedoj
Kategorio:Birdoj de Sud-Orienta Azio